PATVIRTINTA

Molėtų rajono savivaldybės tarybos

2024 m. balandžio d. sprendimu

Nr. B1-

PRITARTA

Molėtų gimnazijos tarybos

2024 m. kovo 12 d. posėdžio

protokoliniu nutarimu Nr. V6-2

**MOLĖTŲ GIMNAZIJOS NUOSTATAI**

**I SKYRIUS**

**BENDROSIOS NUOSTATOS**

1. Molėtų gimnazijos nuostatai (toliau – Nuostatai) reglamentuoja Molėtų gimnazijos (toliau - Gimnazija) teisinę formą, priklausomybę, savininką, savininko teises ir pareigas įgyvendinančią instituciją, buveinę, Gimnazijos grupę, tipą, pagrindinę ir kitas paskirtis, mokymo kalbą, mokymosi formas, mokymo proceso organizavimo būdus, vykdomas švietimo programas, veiklos teisinį pagrindą, sritį, rūšis, tikslus, uždavinius, funkcijas, mokymosi pasiekimus įteisinančių dokumentų išdavimą, Gimnazijos teises ir pareigas, veiklos organizavimą ir valdymą, Gimnazijos vadovo skyrimo ir atleidimo tvarką, kompetenciją, Gimnazijos tarybos ir kitų Gimnazijos savivaldos institucijų rinkimo principus, kompetenciją, veiklos organizavimą, savivaldos institucijos nario kadencijų skaičių, naujo nario paskyrimą nutrūkus savivaldos institucijos nario įgaliojimams pirma laiko, veiklos organizavimą, sprendimų priėmimo tvarką darbuotojų priėmimą į darbą, jų darbo apmokėjimo tvarką, atestaciją, direktoriaus ir jo pavaduotojo ugdymui veiklos vertinimą, Gimnazijos turto ir lėšų naudojimo tvarką, finansinės veiklos kontrolę, Gimnazijos veiklos priežiūrą, šaltinius, kuriuose skelbiama informacija apie Gimnaziją, Nuostatų keitimą ar papildymą, Gimnazijos reorganizavimo, pertvarkymo, struktūros pertvarkos ar likvidavimo tvarką.
2. Gimnazijos oficialus pavadinimas – Molėtų gimnazija, trumpasis pavadinimas – MG. Gimnazija įregistruota Juridinių asmenų registre, kodas 191227820.
3. Gimnazijos įsteigimo data: 1980 m. rugsėjo 1 d. įsteigta Molėtų 2-oji vidurinė mokykla. Lietuvos Respublikos švietimo ir mokslo ministerijos kolegijos 1997 m. gegužės 30 d. nutarimu Nr. 36 mokyklai suteiktas gimnazijos statusas.
4. Teisinė forma – savivaldybės biudžetinė įstaiga.
5. Priklausomybė – savivaldybės mokykla. Savininkas – Molėtų rajono savivaldybė, identifikavimo kodas 111106995, adresas: Vilniaus g. 44,  Molėtai.
6. Savininko teises ir pareigas įgyvendinanti institucija – Molėtų rajono savivaldybės meras, išskyrus tas biudžetinės įstaigos teises ir pareigas, kurios yra priskirtos išimtinei ir paprastajai savivaldybės tarybos kompetencijai (jeigu paprastosios savivaldybės tarybos kompetencijos įgyvendinimo savivaldybės taryba nėra perdavusi savivaldybės merui). Savivaldybės mero kompetencija:
   1. nustato mokinių priėmimo į Gimnaziją tvarką;
   2. teikia Molėtų rajono savivaldybės tarybai tvirtinti Gimnazijos nuostatus;
   3. priima ir atleidžia iš jų Gimnazijos direktorių. Įgyvendina kitas funkcijas, susijusias su Gimnazijos direktoriaus darbo santykiais, Lietuvos Respublikos darbo kodekso ir kitų teisės aktų nustatyta tvarka;
   4. sprendžia kitus Lietuvos Respublikos biudžetinių įstaigų įstatyme, Lietuvos Respublikos švietimo įstatyme, kituose įstatymuose ir Gimnazijos nuostatuose jo kompetencijai priskirtus klausimus.
7. Molėtų rajono savivaldybės tarybos kompetencija:
   1. tvirtina Gimnazijos nuostatus;
   2. priima sprendimą dėl Gimnazijos buveinės keitimo;
   3. priima sprendimą dėl Gimnazijos dėl Gimnazijos pertvarkymo, reorganizavimo ar likvidavimo;
   4. priima sprendimą dėl Gimnazijos filialo steigimo ir jo veiklos nutraukimo;
   5. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;
   6. sprendžia kitus Lietuvos Respublikos biudžetinių įstaigų įstatyme, Lietuvos Respublikos švietimo įstatyme, kituose įstatymuose ir Gimnazijos nuostatuose jo kompetencijai priskirtus klausimus.
8. Buveinė – Jaunimo g. 5, 33127 Molėtai.
9. Grupė – bendrojo ugdymo mokykla, kodas 3120.
10. Tipas – gimnazija, kodas 3125.
11. Pagrindinė paskirtis – gimnazijos tipo gimnazija.
12. Mokymo kalba – lietuvių.
13. Mokymo formos: grupinio mokymosi, pavienio mokymosi.
14. Mokymo proceso organizavimo būdai:
    1. grupinio mokymosi formos: kasdienis, nuotolinis;
    2. pavienio mokymosi formos: savarankiškas, nuotolinis.
15. Gimnazija vykdo pagrindinio ugdymo antrosios dalies, individualizuotas pagrindinio ugdymo antrosios dalies, vidurinio ugdymo, neformaliojo vaikų švietimo programas.
16. Gimnazijoje išduodami mokymosi pasiekimus įteisinantys skaitmeniniai dokumentai:
    1. Mokymosi pasiekimų pažymėjimas;
    2. Pagrindinio ugdymo pasiekimų pažymėjimas;
    3. Vidurinio ugdymo pasiekimų pažymėjimas;
    4. Pagrindinio išsilavinimo pažymėjimas;
    5. Brandos atestatas.
17. Gimnazija yra viešasis juridinis asmuo, turintis antspaudą su savivaldybės herbu ir įstaigos pavadinimu, atsiskaitomąją ir kitas sąskaitas Lietuvos Respublikos įregistruotuose bankuose, atributiką.
18. Gimnazija savo veikloje vadovaujasi Lietuvos Respublikos Konstitucija, Lietuvos Respublikos švietimo įstatymu, Lietuvos Respublikos vaiko teisių apsaugos pagrindų įstatymu, Lietuvos Respublikos biudžetinių įstaigų įstatymu, kitais įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministerijos teisės aktais, Molėtų rajono savivaldybės tarybos sprendimais, Molėtų rajono savivaldybės mero potvarkiais, kitais teisės aktais bei šiais Nuostatais.

**II SKYRIUS**

**GIMNAZIJOS VEIKLOS SRITIS IR RŪŠYS, TIKSLAS, UŽDAVINIAI, FUNKCIJOS,**

**MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

1. Gimnazijos veiklos sritis – švietimas, kodas 85.
2. Gimnazijos švietimo veiklos rūšys pagal Ekonominės veiklos rūšių klasifikatorių (EVRK 2 red.), patvirtintą Statistikos departamento prie Lietuvos Respublikos Vyriausybės generalinio direktoriaus 2007 m. spalio 31 d. įsakymu Nr. DĮ-226 „Dėl Ekonominės veiklos rūšių klasifikatoriaus patvirtinimo“ :
   1. pagrindinė veiklos rūšis – vidurinis ugdymas, kodas 85.31.20;
   2. kitos švietimo veiklos rūšys:
      1. pagrindinis ugdymas, kodas 85.31.10;
      2. sportinis ir rekreacinis švietimas, kodas 85.51;
      3. kultūrinis švietimas, kodas 85.52;
      4. kitas, niekur kitur nepriskirtas, švietimas, kodas 85.59;
      5. švietimui būdingų paslaugų veikla, kodas 85.60.
   3. kitos ne švietimo veiklos rūšys:
      1. kitų maitinimo paslaugų teikimas, kodas 56.29;
      2. kita žmonių sveikatos priežiūros veikla, kodas 86.90;
      3. bibliotekų ir archyvų veikla, kodas 91.01;
      4. vaikų poilsio stovyklų veikla, kodas 55.20.20;
      5. kraštovaizdžio tvarkymas, kodas 81.30;
      6. kitas, niekur kitur nepriskirtas, keleivinis sausumos transportas, kodas 49.39;
      7. kita, niekur kitur nepriskirta, nesusijusi su apgyvendinimu socialinio darbo veikla, kodas 88.99;
      8. kompiuterių nuoma, kodas 77.33.10;
      9. spausdinimas ir su spausdinimu susijusios paslaugos, kodas 18.1;
      10. sporto įrenginių eksploatavimas, kodas 93.11;
      11. muziejų veikla, kodas 91.02;
      12. knygų leidyba, kodas 58.11.
3. Gimnazijos veiklos tikslas – plėtoti dvasines, intelektines ir fizines asmens galias, bendrąsias ir esmines dalykines kompetencijas, būtinas tolesniam mokymuisi, profesinei karjerai ir savarankiškam gyvenimui.
4. Gimnazijos veiklos uždaviniai:
   1. teikti mokiniams kokybišką pagrindinio ugdymo antrosios dalies ir vidurinį ugdymą;
   2. tenkinti mokinių pažinimo, lavinimosi ir saviraiškos poreikius;
   3. teikti mokiniams reikiamą mokymosi pagalbą;
   4. užtikrinti sveiką ir saugią mokymo (-si) aplinką;
   5. kurti ugdymo turinio reikalavimus atitinkančią materialinę bazę;
   6. ugdyti specialiųjų ugdymosi poreikių turinčių vaikų savarankiškumą, siekiant adaptuotis visuomenėje;
   7. sudaryti sąlygas dvasiniam, doroviniam, socialiniam, kultūriniam ir fiziniam jaunuolių brendimui;
   8. grįsti savo veiklą humanistine demokratine ugdymo filosofija ir vertybių sistema.
5. Gimnazijos funkcijos:
   1. vykdo pagrindinio ugdymo, individualizuoto pagrindinio ugdymo, vidurinio ugdymo ir neformaliojo vaikų švietimo programas ir užtikrina švietimo kokybę. Vadovaudamasi švietimo, mokslo ir sporto ministro tvirtinamomis bendrosiomis programomis, atsižvelgdama į vietos ir Gimnazijos bendruomenės reikmes, taip pat mokinių poreikius ir interesus, konkretina ir individualizuoja ugdymo turinį;
   2. rengia pagrindinio ugdymo antrosios dalies ir vidurinio ugdymo programas papildančius bei mokinių poreikius tenkinančius šių programų modulius, neformaliojo vaikų švietimo programas;
   3. vykdo pagrindinio ugdymo pasiekimų patikrinimą, brandos egzaminus, tarpinius patikrinimus Lietuvos Respublikos švietimo, mokslo ir sporto ministro nustatyta tvarka;
   4. mokiniams, baigusiems pagrindinio ugdymo programą, išduoda pagrindinio išsilavinimo pažymėjimus. Baigusiems pagrindinio ugdymo individualizuotą programą – pagrindinio ugdymo pasiekimų pažymėjimus. Mokiniams ir buvusiems mokiniams, įgijusiems vidurinį išsilavinimą, išduoda brandos atestatus. Einamaisiais metais išvykstantiems iš Gimnazijos mokiniams išduoda mokymosi pasiekimų pažymėjimus;
   5. sudaro palankias sąlygas veikti mokinių organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;
   6. teikia informacinę, psichologinę, socialinę pedagoginę, specialiąją pedagoginę, specialiąją pagalbą, vykdo mokinių sveikatos priežiūrą, profesinį orientavimą bei vaiko minimalios priežiūros priemones;
   7. darbo sistemą su gabiais ir su turinčiais mokymosi problemų mokiniais, integruoja mokinius su negalia;
   8. tėvų (globėjų, rūpintojų) pageidavimu organizuoja jų apmokamas papildomas paslaugas (būrelius, ekskursijas ir kita);
   9. sudaro sąlygas ir skatina darbuotojus tobulinti kvalifikaciją, rengia metodinius pasitarimus, teikia metodinę pagalbą gimnazijos darbuotojams ugdymo klausimais;
   10. sudaro mokiniams sveikas ir saugias ugdymosi sąlygas, užtikrina sveiką, saugią, užkertančią kelią smurto, prievartos apraiškoms ir žalingiems įpročiams aplinką, švietimo programų vykdymą, atvirumą vietos bendruomenei, mokymo sutarties sudarymą ir sutartų įsipareigojimų vykdymą, geros kokybės švietimą;
   11. kuria ugdymo turinio reikalavimams įgyvendinti materialinę bazę;
   12. organizuoja ir teikia mokinių maitinimą Molėtų rajono savivaldybės tarybos nustatyta tvarka;
   13. viešai skelbia informaciją apie Gimnazijos veiklą Lietuvos Respublikos švietimo, mokslo ir sporto ministro nustatyta tvarka;
   14. organizuoja ir vykdo mokinių pavėžėjimą Molėtų rajono savivaldybės tarybos nustatyta tvarka;
   15. atlieka Gimnazijos veiklos įsivertinimą, planuoja ir vykdo mokytojų ir švietimo pagalbos specialistų atestaciją;
   16. organizuoja bibliotekos veiklą pagal mokinių ir mokytojų poreikius;
   17. organizuoja mokinių pažintinę veiklą tam panaudojant Gimnazijos transportą teisės aktų nustatyta tvarka;
   18. dalyvauja rajoniniuose, šalies ir tarptautiniuose projektuose;
   19. priima savanorius ir studentus praktikai atlikti teisės aktų nustatyta tvarka;
   20. atlieka kitas įstatymų ir kitų teisės aktų numatytas funkcijas.

**III SKYRIUS**

**GIMNAZIJOS TEISĖS IR PAREIGOS**

1. Gimnazija, įgyvendindama iškeltą tikslą ir uždavinius, atlikdama jai priskirtas funkcijas, turi teisę:
   1. parinkti mokymo metodus ir mokymosi veiklos būdus;
   2. kurti naujus mokymo ir mokymosi modelius, užtikrinančius kokybišką išsilavinimą;
   3. bendradarbiauti su Gimnazijos veiklai įtakos turinčiais fiziniais ir juridiniais asmenimis;
   4. Lietuvos Respublikos švietimo, mokslo ir sporto ministerijos nustatyta tvarka vykdyti šalies ir tarptautinius švietimo projektus;
   5. įstatymų nustatyta tvarka stoti ir jungtis į asociacijas, dalyvauti jų veikloje;
   6. gauti paramą Lietuvos Respublikos labdaros ir paramos įstatymo nustatyta tvarka;
   7. naudotis kitomis teisės aktų suteiktomis teisėmis.
2. Gimnazijos pareigos:
   1. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams, aplinką. Sudaryti sąlygas kiekvienam mokiniui nuolat dalyvauti bent vienoje nuoseklioje, ilgalaikėje socialines ir emocines kompetencijas ugdančioje prevencinėje programoje, apimančioje smurto, alkoholio, tabako ir kitų psichiką veikiančių medžiagų vartojimo prevenciją, sveikos gyvensenos skatinimą, įgyvendinant pateiktas Lietuvos Respublikos švietimo, mokslo ir sporto ministro patvirtintas rekomendacijas dėl smurto prevencijos įgyvendinimo mokyklose;
   2. užtikrinti mokymo sutarčių sudarymą ir sutartų įsipareigojimų vykdymą;
   3. užtikrinti kokybišką pagrindinio ugdymo antros dalies, individualizuoto pagrindinio ugdymo antros dalies ir vidurinio ugdymo programų vykdymą;
   4. užtikrinti veiksmingą vaiko minimalios priežiūros priemonių įgyvendinimą;
   5. viešai skelbti informaciją apie Gimnazijos veiklą;
   6. užtikrinti atvirumą vietos bendruomenei;
   7. teikti profesinio informavimo ir konsultavimo paslaugas pagal Lietuvos Respublikos švietimo, mokslo ir sporto ministro ir Lietuvos Respublikos socialinės apsaugos ir darbo ministro nustatytus reikalavimus;
   8. dalyvauti nacionaliniuose ir tarptautiniuose mokinių pasiekimų tyrimuose ir patikrinimuose, kurie organizuojami Lietuvos Respublikos švietimo, mokslo ir sporto ministro nustatyta tvarka;
   9. tą pačią dieną informuoti Tėvus apie mokinio, kuris mokosi pagal bendrojo ugdymo programas, neatvykimą į gimnaziją ar pamoką, jeigu Tėvai nepraneša gimnazijai apie vaiko neatvykimą į gimnaziją ar pamoką;
   10. informuoti Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos apie atvejus, kai mokinio Tėvai neužtikrina vaiko pareigos mokytis iki 16 metų.
   11. viešai skelbti informaciją apie Gimnazijoje vykdomas formaliojo ir neformaliojo švietimo programas, jų pasirinkimo galimybes, priėmimo sąlygas, mokamas paslaugas, mokytojų kvalifikaciją, svarbiausius Gimnazijos išorinio vertinimo rezultatus, Gimnazijos bendruomenės tradicijas ir pasiekimus;
   12. sudaryti higienos normas atitinkančias ugdymosi sąlygas;
   13. vykdyti kitas pareigas, nustatytas Lietuvos Respublikos švietimo įstatyme ir kituose teisės aktuose.

**IV SKYRIUS**

**GIMNAZIJOS VEIKLOS ORGANIZAVIMAS IR VALDYMAS**

1. Gimnazijos veiklos organizavimo teisinis pagrindas:
   1. direktoriaus patvirtintas Gimnazijos strateginis planas, kuriam yra pritarusi Gimnazijos taryba ir Molėtų rajono savivaldybės meras arba jo įgaliotas asmuo;
   2. direktoriaus patvirtintas Gimnazijos metinis veiklos planas, kuriam yra pritarusi Gimnazijos taryba;
   3. direktoriaus patvirtintas Gimnazijos ugdymo planas, kurio projektas suderinamas su Gimnazijos taryba ir Molėtų rajono savivaldybės meru arba jo įgaliotu administracijos direktoriumi;
2. Gimnazijai vadovauja direktorius, kurio pareigybės aprašymą tvirtina, viešo konkurso būdu į pareigas penkeriems metams skiria ir iš jų atleidžia, viešą konkursą Gimnazijos vadovo pareigoms eiti organizuoja – savivaldybės meras. Gimnazijos direktorius tiesiogiai pavaldus ir atskaitingas savivaldybės merui. Gimnazijos vadovu gali būti asmuo, kuris yra nepriekaištingos reputacijos ir jam atliktas vadovavimo valstybinei ar savivaldybės švietimo įstaigai (išskyrus aukštąją mokyklą) kompetencijų vertinimas Lietuvos Respublikos švietimo, mokslo ir sporto ministro nustatyta tvarka arba, jeigu jis Gimnazijoje vadovo pareigas ėjo ne mažiau kaip 10 metų ir jam atliktas vadovavimo Gimnazijai kompetencijų vertinimui prilygintas vertinimas Lietuvos Respublikos švietimo, mokslo ir sporto ministro nustatyta tvarka. Gimnazijos vadovas turi turėti aukštąjį universitetinį išsilavinimą. Asmuo skiriamas į Gimnazijos vadovo pareigas Lietuvos Respublikos švietimo, mokslo ir sporto ministro nustatyta tvarka, įvertinus jo gebėjimus įgyvendinti viešam konkursui pateiktas vadovavimo švietimo įstaigai gaires ir pareigybės aprašyme nustatytas funkcijas.

Pasibaigus Gimnazijos vadovo pirmajai penkerių metų kadencijai, jis skiriamas be konkurso antrajai penkerių metų kadencijai, jeigu jo metų veikla kiekvienais metais buvo vertinama kaip viršijanti lūkesčius arba atitinkanti lūkesčius (iki 2023 m. gruodžio 31 d. – labai gerai arba gerai) ir jis sutinka eiti pareigas. Pasibaigus Gimnazijos vadovo kadencijai, jam sutikus, jo įgaliojimai pratęsiami, iki įvyks viešas konkursas Gimnazijos vadovo pareigoms eiti ir bus paskirtas Gimnazijos vadovas. Gimnazijos vadovas, baigęs penkerių metų kadenciją, turi teisę dalyvauti tos pačios švietimo įstaigos viešame konkurse vadovo pareigoms eiti.

1. Be Lietuvos Respublikos darbo kodekse ar kituose įstatymuose nustatytų darbo sutarties pasibaigimo pagrindų, darbo sutartis su Gimnazijos direktoriumi pasibaigia atšaukus direktorių įstatymuose arba steigimo dokumentuose nustatyta tvarka. Kiekvienais metais Molėtų rajono savivaldybės meras Lietuvos Respublikos švietimo, mokslo ir sporto ministro nustatyta tvarka, dalyvaujant Gimnazijos tarybai, įvertina Gimnazijos vadovo praėjusių kalendorinių metų veiklą. Jeigu Gimnazijos vadovo metų veikla įvertinama kaip neatitinkanti lūkesčių (iki 2023 m. gruodžio 31 d. **–** nepatenkinamai), gali būti sudaromas ne trumpesnės negu 2 mėnesių ir ne ilgesnės negu 6 mėnesių trukmės Gimnazijos vadovo veiklos gerinimo planas. Jeigu, pasibaigus Gimnazijos vadovo veiklos gerinimo plano terminui, Gimnazijos vadovo veikla neeilinio vertinimo metu įvertinama kaip neatitinkanti lūkesčių, Molėtų rajono savivaldybės meras gali priimti sprendimą atleisti Gimnazijos vadovą iš pareigų ir nutraukti su juo sudarytą darbo sutartį per 10 darbo dienų nuo Gimnazijos vadovo neeilinio veiklos įvertinimo, neišmokant jam išeitinės išmokos.
2. Direktorius:
   1. nustato Gimnazijos vidaus struktūrą ir Gimnazijos darbuotojų pareigybių sąrašą;
   2. tvirtina darbuotojų pareigybių aprašymus, Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia iš jo Gimnazijos darbuotojus, skatina juos;
   3. nustato gimnazijos darbuotojų pareiginės algos pastoviąsias ir (ar) kintamąsias dalis, priemokas, premijas, materialines pašalpas ir kitas darbo apmokėjimo sąlygas, neviršydamas darbo užmokesčiui skirtų lėšų;
   4. priima mokinius į Gimnaziją Molėtų rajono savivaldybės mero nustatyta tvarka, sudaro mokymo sutartis teisės aktų nustatyta tvarka;
   5. vadovaudamasis įstatymais ir kitais teisės aktais, Gimnazijos vidaus tvarkos taisyklėse nustato mokinių teises, pareigas ir atsakomybę;
   6. suderinęs su Gimnazijos taryba, tvirtina Gimnazijos vidaus tvarkos taisykles;
   7. vadovauja Gimnazijos strateginio plano, metinių veiklos planų rengimui, juos tvirtina, vadovauja jų vykdymui;
   8. sudaro mokiniams ir darbuotojams saugias ir sveikatai nekenksmingas darbo sąlygas visais su mokymusi ir darbu susijusiais aspektais;
   9. organizuoja ir koordinuoja Gimnazijos veiklą pavestoms funkcijoms atlikti, uždaviniams įgyvendinti, analizuoja ir vertina Gimnazijos veiklą;
   10. Gimnazijos vardu sudaro sutartis Gimnazijos funkcijoms atlikti;
   11. organizuoja Gimnazijos dokumentų saugojimą ir valdymą teisės aktų nustatyta tvarka;
   12. teisės aktų nustatyta tvarka valdo, naudoja Gimnazijos turtą, lėšas ir jais disponuoja, rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą ir naudojimą;
   13. rūpinasi metodinės veiklos organizavimu, darbuotojų profesiniu tobulėjimu, sudaro jiems sąlygas kelti kvalifikaciją, mokytojams ir kitiems pedagoginiams darbuotojams užtikrina galimybę atestuotis ir organizuoja jų atestaciją švietimo ir mokslo ministro nustatyta tvarka;
   14. inicijuoja Gimnazijos savivaldos institucijų sudarymą ir skatina jų veiklą;
   15. bendradarbiauja su mokinių tėvais (globėjais, rūpintojais), pagalbą mokiniui, mokytojui ir mokyklai teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;
   16. atstovauja Gimnazijai kitose institucijose;
   17. užtikrina veiksmingą Gimnazijos vidaus kontrolės sistemos sukūrimą, jos veikimą ir tobulinimą, Lietuvos Respublikos vidaus kontrolės ir vidaus audito įstatymo keliamų reikalavimų įgyvendinimą;
   18. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;
   19. kiekvienais metais iki sausio 20 d. teikia Gimnazijos bendruomenei ir Gimnazijos tarybai svarstyti bei viešai internetinėje Gimnazijos svetainėje paskelbia savo metų veiklos ataskaitą, parengtą pagal Lietuvos Respublikos švietimo, mokslo ir sporto ministro nustatytus reikalavimus;
   20. yra asignavimų valdytojas ir vykdo jam pavestas pareigas, vadovaudamasis Lietuvos Respublikos biudžeto sandaros įstatymu;
   21. organizuoja gimnazijos finansinę apskaitą pagal Lietuvos Respublikos finansinės apskaitos įstatymą;
   22. inicijuoja Gimnazijos veiklos įsivertinimą;
   23. atsako už asmens duomenų apsaugą;
   24. už mokinio elgesio normų pažeidimą gali skirti mokiniui drausmines auklėjamojo poveikio priemones, numatytas Vaiko teisių apsaugos pagrindų įstatyme ir Gimnazijos vidaus tvarkos taisyklėse;
   25. sudaro Gimnazijos vaiko gerovės komisiją ir tvirtina jos darbo reglamentą;
   26. atsako už bendruomenės narių informavimą su Gimnazijos veikla susijusiais klausimais;
   27. vaiko minimalios ir vidutinės priežiūros įstatymo nustatyta tvarka kreipiasi į Molėtų rajono merą dėl minimalios ir vidutinės priežiūros priemonių vaikui skyrimo;
   28. užtikrina bendradarbiavimu grįstus santykius, mokytojo etikos normų laikymąsi, skaidriai priimamus sprendimus, pedagoginio ir nepedagoginio personalo profesinį tobulėjimą, kuria sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką;
   29. tais atvejais, kai smurtauja ar smurtą patiria mokinys, apie pastebėtą smurto atvejį nedelsdamas, bet ne vėliau kaip kitą darbo dieną, praneša ir smurtaujančio (smurtaujančių), ir smurtą patyrusio (patyrusių) mokinio (mokinių) tėvams (globėjams, rūpintojams), ir vaiko teisių ir teisėtų interesų apsaugą užtikrinančiai valstybės ir savivaldybės institucijai pagal kompetenciją;
   30. tais atvejais, kai smurtauja ar smurtą patiria mokytojai, kiti Gimnazijos darbuotojai, apie įvykusį smurto faktą nedelsdamas, bet ne vėliau kaip kitą darbo dieną, praneša savivaldybėje veikiančiai švietimo pagalbos tarnybai ar atitinkamam psichologinės pagalbos teikėjui, su kuriuo savivaldybės vykdomoji institucija yra sudariusi sutartį dėl psichologinės pagalbos teikimo, ir rekomenduoja smurtavusiam ar smurtą patyrusiam asmeniui kreiptis psichologinės pagalbos;
   31. imasi priemonių, kad Gimnazijos mokiniai, jų tėvai (globėjai, rūpintojai) turėtų galimybę neatlygintinai gauti psichologinę pagalbą;
   32. sudaro teisės aktų nustatytas komisijas, darbo grupes Gimnazijos veiklos organizavimui;
   33. įgyvendindamas savo funkcijas ir teisės aktų nustatytus reikalavimus leidžia įsakymus ir atlieka kitas teisės aktuose ir pareigybės aprašyme nustatytas funkcijas;
   34. atsako už Lietuvos Respublikos įstatymų ir kitų teisės aktų laikymąsi Gimnazijoje, už demokratinį Gimnazijos valdymą, tinkamą funkcijų atlikimą, Gimnazijos tikslų ir uždavinių įgyvendinimą, už gerą ir veiksmingą vaiko minimalios priežiūros priemonių įgyvendinimą. Analizuoja Gimnazijos veiklos ir valdymo išteklių būklę ir atsako už Gimnazijos veiklos rezultatus.
3. Laikinai direktoriui nesant darbe (komandiruotė, nedarbingumas, atostogos ir kitais atvejais), jo funkcijas atlieka pavaduotojas ugdymui. Jei jis negali – darbuotojas, kurio pareigybės aprašyme yra numatyta ši funkcija, o jam nesant kitas Molėtų rajono savivaldybės mero potvarkiu paskirtas asmuo.
4. Gimnazijoje sudaromos metodinės grupės ir metodinė taryba.
5. Metodinė taryba – institucija, siekianti nuolatinio mokytojų profesinės kompetencijos augimo ir ugdymo proceso veiksmingumo užtikrinimo.
6. Gimnazijos metodinę tarybą sudaro metodinių grupių pirmininkai. Metodinė taryba darbą organizuoja tokia tvarka:
   1. Pirmojo posėdžio metu atviru balsavimu, balsų dauguma iš Metodinės tarybos narių renkamas Metodinės tarybos pirmininkas, kuris vadovauja Metodinės tarybos veiklai. Metodinės tarybos pirmininkas renkamas dvejų metų kadencijai, ne daugiau kaip dviem kadencijoms. Metodinės tarybos pirmininko rinkimus organizuoja Gimnazijos direktoriaus pavaduotojas ugdymui;
   2. Metodinės tarybos sekretorių renka metodinės tarybos nariai atviru balsavimu, balsų dauguma dvejų metų kadencijai, ne daugiau kaip dviem kadencijoms;
   3. Metodinės tarybos posėdžiai vyksta pagal metodinės tarybos veiklos planą arba esant reikalui. Posėdžiams pirmininkauja metodinės tarybos pirmininkas. Posėdis teisėtas, jeigu jame dalyvauja daugiau kaip du trečdaliai tarybos narių. Posėdžiai protokoluojami ir protokolai saugomi teisės aktų nustatyta tvarka. Apie posėdžius narius ne vėliau kaip prieš 3 dienas iki posėdžio raštu informuoja metodinės tarybos pirmininkas. Nutarimai priimami atviru balsavimu, balsų dauguma. Esant vienodam balsų skaičiui, sprendimą lemia metodinės tarybos pirmininko balsas.
7. Metodinės tarybos funkcijos:
   1. rengia metinį veiklos planą;
   2. nustato mokytojų metodinės veiklos prioritetus;
   3. vienija dalykų mokytojus ugdomosios veiklos organizavimui, Gimnazijos tikslų ir uždavinių įgyvendinimui;
   4. teikia siūlymus Gimnazijos veiklos planavimui;
   5. organizuoja metodinę veiklą;
   6. koordinuoja metodinių grupių veiklą;
   7. svarsto klausimus, susijusius su ugdymo proceso efektyvinimu;
   8. teikia siūlymus Gimnazijos ugdymo planui;
   9. inicijuoja mokytojų bendradarbiavimą, rūpinasi gerosios patirties sklaida;
   10. dalyvauja rengiant ir realizuojant pedagogų kvalifikacijos tobulinimo programas;
   11. siūlo skatinti mokytojus už aktyvią metodinę – pedagoginę veiklą;
   12. rengia metodines rekomendacijas;
   13. prireikus vertina mokytojų metodinius darbus, mokytojų praktinę veiklą;
   14. kartu su Gimnazijos vadovu planuoja ugdymo proceso aprūpinimą metodine medžiaga, vadovėliais, periodine spauda, literatūra, derina mokymo priemonių paskirstymą, ugdymo inovacijų diegimą.
8. Metodinė taryba už atliktą darbą atsiskaito pateikdama ataskaitą mokytojų tarybos posėdyje kiekvienų metų pabaigoje.
9. Metodinė grupė – Gimnazijos institucija, kurią sudaro to paties ar giminingų mokomųjų dalykų mokytojai. Mokytojo dalyvavimas savo dalyko metodinės grupės veikloje yra privalomas.
10. Metodinei grupei vadovauja metodinės grupės pirmininkas (ne mažesnės kaip vyresniojo mokytojo kategorijos), kurį renka metodinės grupės nariai atviru balsavimu, balsų dauguma vieneriems dvejų metų laikotarpiui, ne daugiau kaip dviem kadencijoms. Siūlyti pirmininko, kelti savo kandidatūrą turi teisę bet kuris metodinės grupės narys. Metodinių grupių pirmininkų rinkimus pagal kuruojamas sritis organizuoja Gimnazijos direktoriaus pavaduotojai ugdymui.
11. Metodinės grupės sekretorių renka metodinės grupės nariai atviru balsavimu, balsų dauguma dvejų metų kadencijai, ne daugiau kaip dviem kadencijoms.
12. Į posėdį kviečia ir metodinės grupės narius ne vėliau kaip prieš 3 dienas elektroniniu paštu informuoja metodinės grupės pirmininkas.
13. Metodinės grupės posėdžiai vyksta pagal metodinės grupės veiklos planą arba esant reikalui. Posėdžiai protokoluojami ir protokolai saugomi teisės aktų nustatyta tvarka. Posėdžiams pirmininkauja metodinės grupės pirmininkas.
14. Metodinės grupės posėdžiai yra teisėti, jei juose dalyvauja daugiau kaip du trečdaliai grupės narių. Nutarimai priimami atviru balsavimu, balsų dauguma. Esant vienodam balsų skaičiui, sprendimą lemia metodinės grupės pirmininko balsas.
15. Metodinės grupės funkcijos:
    1. planuoja ir organizuoja metodinės grupės veiklą;
    2. nagrinėja dalykų ugdymo programas;
    3. nagrinėja ugdymo turinį;
    4. dalykų ugdymo rezultatus;
    5. organizuoja mokytojų profesinį tobulėjimą;
    6. inicijuoja renginių organizavimą;
    7. aptaria mokymo priemonių, grožinės literatūros poreikį ir teikia siūlymus metodinei tarybai;
    8. teikia siūlymus Gimnazijos direktoriui dėl mokytojų pamokų krūvių skirstymo;
    9. dalyvauja mokiniams pristatant projektinius darbus, juos vertina;
    10. teikia siūlymus metodinei tarybai ugdymo proceso tobulinimo klausimais;
    11. atsiskaito už atliktą darbą Mokytojų tarybos posėdyje kiekvienų metų pabaigoje.

**V SKYRIUS**

**GIMNAZIJOS SAVIVALDA**

1. Gimnazijos taryba (toliau – Taryba) yra aukščiausia Gimnazijos savivaldos institucija, atstovaujanti mokiniams, mokytojams, tėvams (globėjams, rūpintojams) ir vietos bendruomenei ir veikianti pagal Gimnazijos nuostatus. Taryba telkia Gimnazijos mokinių, mokytojų, tėvų (globėjų, rūpintojų) bendruomenę demokratiniam Gimnazijos valdymui, padeda kolegialiai nagrinėti ir spręsti iškilusius klausimus. Tarybos nariais negali būti Gimnazijos direktorius, valstybės politikai, politinio (asmeninio) pasitikėjimo valstybės tarnautojai.
2. Tarybą sudaro trylika narių: keturi mokytojai, keturi tėvai (globėjai, rūpintojai), keturi mokiniai ir vienas vietos bendruomenės atstovas.
3. Vietos bendruomenės atstovą deleguoja Molėtų seniūnaičių sueiga.
4. Tėvus (globėjus, rūpintojus) į gimnazijos tarybą renka Gimnazijos mokinių Tėvų komitetas savo posėdyje atviru arba slaptu balsavimu, balsų dauguma. Slaptas balsavimas vykdomas, jeigu to pageidauja daugiau kaip pusė posėdyje dalyvaujančių Tėvų komiteto narių. Biuletenius balsavimui parengia, balsus suskaičiuoja, rezultatus paskelbia posėdyje atviru balsavimu, balsų dauguma išrinkta trijų Tėvų komiteto narių balsų skaičiavimo komisija.
5. Bet kuris Tėvų komiteto narys turi teisę siūlyti kandidatus iš Tėvų komiteto arba kelti savo kandidatūrą. Posėdis teisėtas, jeigu dalyvauja daugiau kaip pusė Tėvų komiteto narių. Slaptas balsavimas vykdomas, jeigu to pageidauja daugiau kaip pusė Tėvų komiteto narių, dalyvaujančių posėdyje. Biuletenius balsavimui parengia, balsus suskaičiuoja, rezultatus paskelbia Tėvų komiteto posėdyje atviru balsavimu, balsų dauguma išrinkta trijų Tėvų komiteto balsų skaičiavimo komisija.
6. Tarybos narius mokytojus renka mokytojų taryba atviru arba slaptu balsavimu, balsų dauguma. Bet kuris mokytojų tarybos narys turi teisę siūlyti kandidatus iš mokytojų tarybos arba kelti savo kandidatūrą. Posėdis teisėtas, jeigu dalyvauja daugiau kaip du trečdaliai mokytojų tarybos narių. Slaptas balsavimas vykdomas, jeigu to pageidauja daugiau kaip pusė posėdyje dalyvaujančių mokytojų tarybos narių. Biuletenius balsavimui parengia, balsus suskaičiuoja, rezultatus paskelbia posėdyje atviru balsavimu, balsų dauguma išrinkta trijų mokytojų tarybos narių balsų skaičiavimo komisija.
7. Mokiniai į Tarybą renkami mokinių tarybos posėdyje atviru balsavimu, balsų dauguma. Bet kuris mokinių tarybos narys turi teisę siūlyti kandidatus iš mokinių tarybos arba kelti savo kandidatūrą. Posėdis teisėtas, jeigu jame dalyvauja daugiau kaip pusė mokinių tarybos narių. Slaptas balsavimas vykdomas, jeigu to pageidauja daugiau kaip pusė posėdyje dalyvaujančių mokinių tarybos narių. Biuletenius balsavimui parengia, balsus suskaičiuoja, rezultatus paskelbia posėdyje atviru balsavimu, balsų dauguma išrinkta trijų mokinių balsų skaičiavimo komisija.
8. Tarybos posėdžiai kviečiami ne rečiau kaip tris kartus per metus. Posėdžiai protokoluojami ir protokolai saugomi teisės aktų nustatyta tvarka. Tarybos posėdis yra teisėtas, jei jame dalyvauja daugiau kaip pusė visų narių. Nutarimai priimami atviru arba slaptu balsavimu (jei to pageidauja daugiau kaip pusė posėdyje dalyvaujančių Tarybos narių) posėdyje dalyvaujančių tarybos narių balsų dauguma. Į posėdį gali būti kviečiami direktoriaus pavaduotojai ugdymui ir kiti su Gimnazijos bendruomenės veikla susijusių padalinių, įstaigų, organizacijų atstovai, kurie nėra Tarybos nariai.
9. Tarybai vadovauja pirmininkas (mokytojas ar tėvas (globėjas, rūpintojas), išrinktas slaptu balsavimu iš Tarybos narių Tarybos posėdyje balsų dauguma. Biuletenius balsavimui parengia, balsus suskaičiuoja, rezultatus paskelbia susirinkime atviru balsavimu, balsų dauguma išrinkta trijų Tarybos narių balsų skaičiavimo komisija. Siūlyti kandidatus arba kelti savo kandidatūrą turi teisę bet kuris Tarybos narys, išskyrus mokinius. Pirmininkas kviečia narius į posėdžius, ne vėliau kaip prieš tris dienas elektroniniu paštu informuodamas apie posėdžio datą. Gimnazijos direktorius negali būti Tarybos nariu ir posėdžiuose gali dalyvauti kviestinio nario teisėmis.
10. Taryba renkama dvejiems metams. Tarybos narys negali būti renkamas daugiau kaip dviem kadencijoms. Tarybos pirmininkas renkama dvejiems metams. Tarybos pirmininkas negali būti renkamas daugiau kaip dviem kadencijoms. Tarybos nario įgaliojimams nutrūkus pirma laiko naujo nario rinkimai organizuojami šių Nuostatų 45 – 49 punktuose nustatyta tvarka.
11. Tarybos funkcijos:
    1. teikia siūlymus Gimnazijos direktoriui dėl Gimnazijos strateginių tikslų, uždavinių ir jų priemonių įgyvendinimo dokumentų projektams;
    2. pritaria Nuostatams ar jų pakeitimams ir papildymams, strateginiam planui, metiniam veiklos planui, Gimnazijos vidaus tvarkos taisyklėms, kitiems Gimnazijos veiklą reglamentuojantiems dokumentams, teikiamiems Gimnazijos direktoriaus;
    3. svarsto Gimnazijos lėšų panaudojimo klausimus;
    4. kiekvienais metais vertina Gimnazijos direktoriaus metinės veiklos ataskaitą ir teikia savo sprendimą dėl ataskaitos teisės aktų nustatyta tvarka;
    5. teikia siūlymus dėl ugdymo plano, saugių darbo ir mokinių ugdymo sąlygų sudarymo, talkina formuojant Gimnazijos materialinius, finansinius ir intelektinius išteklius;
    6. svarsto Gimnazijos direktoriaus teikiamus klausimus;
    7. aptaria siūlymus dėl vadovėlių ir mokymo priemonių užsakymo;
    8. kontroliuoja įstaigos ūkinę ir finansinę veiklą, talkina sprendžiant lėšų gavimo ir panaudojimo klausimus;
    9. renka vieną/du narius (negali būti siūlomi mokiniai) iš Gimnazijos tarybos į Gimnazijos mokytojų atestacinę komisiją;
    10. pasirenka Gimnazijos įsivertinimo sritis, atlikimo metodiką. Analizuoja įsivertinimo rezultatus ir priima sprendimus dėl veiklos tobulinimo;
    11. Taryba už savo veiklą vieną kartą per metus atsiskaito Gimnazijos bendruomenei.
12. Mokytojų taryba – pagal gimnazijos nuostatus nuolat veikianti Gimnazijos savivaldos institucija mokytojų profesiniams ir bendriesiems ugdymo klausimams spręsti.
13. Mokytojų tarybą sudaro direktoriaus pavaduotojai ugdymui, visi Gimnazijoje dirbantys mokytojai, sveikatos priežiūros specialistas, švietimo pagalbą teikiantys specialistai, bibliotekininkas, kiti tiesiogiai ugdymo procese dalyvaujantys asmenys. Į posėdžius gali būti kviečiami gimnazijos direktorius, kitų Gimnazijos savivaldos institucijų atstovai, susiję su nagrinėjamu klausimu. Posėdžiai protokoluojami, protokolai saugomi teisės aktų nustatyta tvarka.
14. Pirmojo posėdžio metu atviru balsavimu, balsų dauguma iš Mokytojų tarybos narių renkamas Mokytojų tarybos pirmininkas, kuris vadovauja Mokytojų tarybai. Mokytojų tarybos pirmininkas renkamas dvejų metų kadencijai. Mokytojų tarybos pirmininkas gali būti renkamas ne daugiau kaip dviem kadencijoms iš eilės.
15. Mokytojų tarybos posėdžius šaukia Mokytojų tarybos pirmininkas pasibaigus pusmečiui, pradedant ir baigiant mokslo metus bei dėl neatidėliotinų reikalų. Posėdis yra teisėtas, jei jame dalyvauja daugiau kaip du trečdaliai mokytojų tarybos narių. Nutarimai priimami posėdyje dalyvavusių narių balsų dauguma, atviru arba slaptu balsavimu. Slaptas balsavimas vykdomas, jeigu to pageidauja daugiau kaip pusė posėdyje dalyvaujančių mokytojų tarybos narių. Biuletenius balsavimui parengia, balsus suskaičiuoja, rezultatus paskelbia posėdyje atviru balsavimu, balsų dauguma išrinkta 3 mokytojų tarybos narių balsų skaičiavimo komisija. Posėdžiai protokoluojami ir protokolai saugomi teisės aktų nustatyta tvarka. Nutarimų vykdymas yra privalomojo pobūdžio.
16. Mokytojų tarybos funkcijos:
    1. analizuoja bendrojo ugdymo programų įgyvendinimo, mokinių sveikatos, sveikos gyvensenos, poilsio ir mitybos klausimus ir teikia pasiūlymus direktoriui;
    2. aptaria Gimnazijos strateginį ir metinį veiklos planus ir teikia pasiūlymus direktoriui;
    3. renka du/tris atestacijos komisijos narius, turinčius ne mažesnę kaip vyresniojo mokytojo ar vyresniojo pagalbos mokiniui specialisto kvalifikacinę kategoriją;
    4. renka keturis atstovus į Gimnazijos tarybą;
    5. aptaria praktines švietimo problemas, svarsto mokinių pasiekimų rezultatus, pedagoginės veiklos tobulinimo būdus, siūlo direktoriui problemų sprendimo būdus;
    6. aptaria ugdymo planus ir jų įgyvendinimo klausimus;
    7. inicijuoja Gimnazijos kaitos procesus, skatina inovacijų paiešką ir patirties sklaidą, formuoja ir teikia siūlymus Gimnazijos direktoriui dėl Gimnazijos veiklos tikslų bei uždavinių įgyvendinimo;
    8. svarsto Gimnazijos veiklos įsivertinimo klausimus.
17. Taryba už savo veiklą metų pabaigoje atsiskaito Gimnazijos tarybai.
18. Mokytojų tarybos dokumentus pagal dokumentacijos planą ir dokumentų valdymo taisykles tvarko Mokytojų tarybos sekretorius, renkamas iš Mokytojų tarybos narių dvejiems metams atviru balsavimu balsų dauguma.
19. Mokinių taryba – mokinių savivaldos institucija, atstovaujanti mokiniams sprendžiant aktualius Gimnazijos veiklos klausimus ir veikianti pagal Direktoriaus patvirtintus nuostatus.
20. Mokinių tarybą sudaro pirmų – ketvirtų gimnazijos klasių mokinių susirinkimuose atviru balsavimu balsų dauguma dvejų metų kadencijai išrinkti mokiniai. Klasė renka po vieną atstovą. Atstovas gali būti renkamas dviem kadencijoms. Klasės susirinkimas teisėtas, jeigu jame dalyvauja ne mažiau kaip du trečdaliai klasės mokinių.
21. Mokinių tarybai vadovauja pirmininkas, renkamas iš mokinių tarybos narių dvejų metų kadencijai. Pirmininkas gali būti renkamas dviem kadencijoms. Pirmininkas renkamas atviru balsavimu, balsų dauguma.
22. Mokinių tarybos posėdžiai šaukiami pirmininko iniciatyva ne rečiau kaip vieną kartą per tris mėnesius. Posėdis teisėtas, jeigu jame dalyvauja daugiau kaip pusė mokinių tarybos narių. Nutarimai priimami atviru balsavimu, balsų dauguma. Balsams pasiskirsčius po lygiai, sprendimą lemia pirmininko balsas.
23. Mokinių tarybos nario įgaliojimams nutrūkus pirma laiko naujo nario rinkimai organizuojami šių Nuostatų 62 punkte nustatyta tvarka.
24. Su Mokinių tarybos posėdyje svarstytais klausimais ir priimtais nutarimais pirmininkas supažindina Direktorių.
25. Mokinių tarybos funkcijos:
    1. inicijuoja ir padeda organizuoti gimnazijos renginius, akcijas, vykdyti prevencines programas;
    2. teikia siūlymus dėl mokymo(si) organizavimo, neformaliojo vaikų švietimo programų plėtros, socialinės veiklos, vykdomų arba numatomų vykdyti projektų, vidaus tvarkos taisyklių, mokinių elgesio ir užimtumo Gimnazijoje;
    3. svarsto mokinių iniciatyvas ir planuojamas veiklas;
    4. dalyvauja rengiant Gimnazijos veiklą reglamentuojančių dokumentų projektus;
    5. svarsto Direktoriaus teikiamus klausimus;
    6. vykdo Gimnazijos mokinių apklausas;
    7. palaiko ryšius su kitų mokyklų mokinių savivaldos institucijomis;
    8. renka keturis mokinių atstovus į Gimnazijos tarybą;
    9. mokinių taryba už savo veiklą metų pabaigoje žodžiu atsiskaito Gimnazijos tarybai.
26. Gimnazijoje veikia savivaldos institucija – Tėvų komitetas. Komitetą sudaro po vieną mokinių tėvų (globėjų, rūpintojų) atstovą iš kiekvienos klasės. Klasių mokinių tėvų (globėjų, rūpintojų) atstovai renkami klasių tėvų (globėjų, rūpintojų) susirinkimuose atviru balsavimu, balsų dauguma dvejiems metams. Klasės mokinių tėvų (globėjų, rūpintojų) atstovas gali būti renkamas ne daugiau kaip dviem kadencijoms. Nutrūkus klasės atstovo įgaliojimams, likusiam kadencijos laikui klasių tėvų (globėjų, rūpintojų) susirinkime renkamas naujas klasės atstovas. Susirinkimai teisėti, jeigu juose dalyvauja daugiau kaip pusė klasių mokinių tėvai (globėjai, rūpintojai). Siūlyti kandidatus, kelti savo kandidatūrą turi teisę bet kurio mokinio tėvas (globėjas, rūpintojas).
27. Tėvų (globėjų, rūpintojų) komitetui vadovauja, susirinkimams pirmininkauja, juos sušaukia, apie susirinkimus ne vėliau kaip prieš 3 dienas komiteto narius informuoja atviru balsavimu, komiteto narių balsų dauguma iš tėvų (globėjų, rūpintojų) komiteto narių išrinktas komiteto pirmininkas. Siūlyti kandidatus, kelti savo kandidatūrą turi teisę bet kuris komiteto narys. Tėvų (globėjų, rūpintojų) komiteto pirmininkas renkamas dvejiems metams. Tėvų (globėjų, rūpintojų) komiteto pirmininkas gali būti renkamas ne daugiau kaip dviem kadencijoms. Tėvų (globėjų, rūpintojų) komiteto susirinkimai teisėti, jei juose dalyvauja daugiau kaip pusė tėvų (globėjų, rūpintojų) komiteto narių. Nutarimai priimami atviru balsavimu, balsų dauguma. Jei balsai pasiskirsto po lygiai, lemia tėvų (globėjų, rūpintojų) komiteto pirmininko balsas.
28. Tėvų komiteto funkcijos:
    1. Tėvų komitetas iš jam priklausančių narių renka keturis atstovus į Gimnazijos tarybą;
    2. aptaria mokinių lankomumo, elgesio ir pažangumo, saugumo, maitinimo, informacijos teikimo ir gavimo apie vaikus klausimus;
    3. padeda organizuoti gimnazijos renginius, išvykas, kurti edukacinę aplinką, vykdyti profesinį orientavimą, teikia siūlymus Gimnazijos tarybai ir direktoriui;
    4. Tėvų komitetas už savo veiklą metų pabaigoje atsiskaito Gimnazijos tarybai.
29. Gimnazijos tarybos ir kitų Gimnazijos savivaldos institucijų veiklą reglamentuoja gimnazijos Nuostatai.

**VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

1. Gimnazijos direktoriaus ir darbuotojų, dirbančių pagal darbo sutartis, darbo santykius ir darbo apmokėjimą reglamentuoja Lietuvos Respublikos darbo kodeksas, Lietuvos Respublikos vietos savivaldos įstatymas, Lietuvos Respublikos Vyriausybės nutarimai ir kiti teisės aktai.
2. Gimnazijos pedagoginiai darbuotojai atestuojami Lietuvos Respublikos švietimo, mokslo ir sporto ministro nustatyta tvarka.
3. Mokytojus, pagalbos mokiniui specialistus (išskyrus psichologus) atestuoja gimnazijos mokytojų ir pagalbos mokiniui specialistų (išskyrus psichologus) atestacijos komisija. Komisijos sudėtį tvirtina Molėtų rajono savivaldybės meras arba jo įgaliotas asmuo.
4. Gimnazijos direktoriaus, jo pavaduotojų ugdymui veiklos vertinimas vykdomas vadovaujantis Lietuvos Respublikos švietimo, mokslo ir sporto ministro nustatyta tvarka.
5. Gimnazijos direktorius, jo pavaduotojai ugdymui, pedagogai, darbuotojai kvalifikaciją tobulina Lietuvos Respublikos švietimo, mokslo ir sporto ministro nustatyta tvarka.

**VII SKYRIUS**

**GIMNAZIJOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR GIMNAZIJOS VEIKLOS PRIEŽIŪRA**

1. Gimnazija valdo patikėjimo teise perduotą savivaldybės turtą, naudoja ir disponuoja juo Lietuvos Respublikos įstatymų, kitų teisės aktų ir Molėtų rajono savivaldybės tarybos sprendimų nustatyta tvarka.
2. Gimnazijos lėšos:
   1. valstybės biudžeto specialiųjų tikslinių dotacijų savivaldybės biudžetui skirtos lėšos ir Molėtų rajono savivaldybės biudžeto lėšos, skiriamos pagal patvirtintas sąmatas;
   2. pajamos už teikiamas paslaugas;
   3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;
   4. kitos teisėtu būdu įgytos lėšos.
3. Lėšos naudojamos teisės aktų nustatyta tvarka.
4. Gimnazija yra paramos gavėja. Paramos lėšos naudojamos įstatymų numatyta tvarka.
5. Gimnazijos finansinę apskaitą organizuoja ir finansinę atskaitomybę tvarko teisės aktų nustatyta tvarka. Finansines operacijas vykdo vyr. buhalteris, vadovaudamasis Lietuvos Respublikos finansinės apskaitos įstatymu, Lietuvos Respublikos Viešojo sektoriaus atskaitomybės įstatymu, Gimnazijos direktoriaus patvirtinta apskaitos politika, finansų kontrolės taisyklėmis.
6. Gimnazijos finansinį auditą atlieka Molėtų rajono savivaldybės kontrolės ir audito tarnyba, vidaus auditą – Molėtų rajono savivaldybės administracijos Centralizuotas vidaus audito skyrius. Vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais. Gimnazijos valstybinį auditą atlieka Lietuvos Respublikos valstybės kontrolė.
7. Gimnazijos veiklos valstybinę priežiūrą atlieka Nacionalinė švietimo agentūra.
8. Gimnazijos veiklos priežiūrą atlieka Molėtų rajono savivaldybės meras teisės aktų nustatyta tvarka, prireikus pasitelkdamas išorinius vertintojus.
9. Gimnazijos lygmens švietimo stebėsena vykdoma Gimnazijos dokumentuose nustatyta tvarka.
10. Gimnazijos veiklos kokybės išorinį vertinimą atlieka Nacionalinė švietimo agentūra.

**VIII SKYRIUS**

**BAIGIAMOSIOS NUOSTATOS**

1. Informacija apie gimnazijos veiklą, kurią remiantis Nuostatais ir Lietuvos Respublikos teisės aktais reikia paskelbti viešai, pateikiama internetinėje svetainėje <https://gimnazija.moletai.lt> ir vietos spaudoje. Gimnazijos internetinė svetainė atitinka Lietuvos Respublikos Vyriausybės 2003 m. balandžio 18 d. nutarimo Nr. 480 „Dėl bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms aprašo patvirtinimo“.
2. Gimnazijos nuostatai, jų pakeitimai, papildymai svarstomi Gimnazijos taryboje. Nuostatų pakeitimus, papildymus, pritarus Gimnazijos tarybai, Molėtų rajono savivaldybės mero teikimu tvirtina Molėtų rajono savivaldybės taryba.
3. Gimnazijos nuostatai keičiami ir papildomi Molėtų rajono savivaldybės tarybos, Gimnazijos direktoriaus ar Gimnazijos tarybos iniciatyva teisės aktų nustatyta tvarka.
4. Gimnazijos nuostatų keitimai registruojami valstybės įmonėje Registrų centre Juridinių asmenų registro nuostatų ir kitų teisės aktų nustatyta tvarka. Gimnazijos nuostatų keitimai įsigalioja nuo jų įregistravimo Juridinių asmenų registre teisės aktų nustatyta tvarka.
5. Gimnazija teikia duomenis Švietimo ir mokslo institucijų registrui šio registro nuostatuose nustatyta tvarka.
6. Gimnazija reorganizuojama, pertvarkoma, vykdoma struktūros pertvarka ar likviduojama Molėtų rajono savivaldybės sprendimu vadovaujantis Lietuvos Respublikos civiliniu kodeksu, Lietuvos Respublikos švietimo įstatymu ir kitais teisės aktais.

Įgaliotas asmuo

––––––––––––––

Parašas

­­––––––––––––––

(Vardas, pavardė)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_